Hollandske Rafael van der Vaart fortæller, at han har svært ved at bevare motivationen, når der af og til kun er 800 tilskuere til kampene.

Bare 131 minutter fordelt på fire kampe blev det til for Rafael van der Vaart i FC Midtjylland-trøjen i forårssæsonen.

Den 34-årige hollænder lægger heller ikke skjul på, at hans første år i Danmark ikke har været nogen sportslig succes. Faktisk går han så langt og kalder den danske fodboldkultur for forfærdelig.

- Det er virkelig forfærdeligt. Nogle gange spiller du på stadioner, hvor der sidder 800 tilskuere. For mig virker det som om, at de ikke kan lide fodbold her, siger Rafael van der Vaart ifølge Telesport til hollandske Bureau Sport.

- Selvfølgelig savner du de stadioner, du har spillet på tidligere, og så er det svært at bevare motivationen, siger den tidligere Hamburger SV-profil.

Superligaens verdensstjerne har været et samtaleemne siden torsdag. I stedet for at tage del i FC Midtjyllands fejring af pladsen i Europa League-kvalifikationen, ilede han ned i omklædningsrummet efter sejren over Randers FC.

Hollænderens opførsel blev efterfølgende mødt med kritik fra cheftræner Jess Thorup, og direktør Claus Steinlein kaldte det over for TV3 Sport "ikke acceptabelt". Men van der Vaart kunne ikke se nogen grund til at juble.

- Stjernenykker? Det handler det ikke om. Jeg har aldrig fejret en fjerdeplads, og det var heller ikke min plan i torsdags, siger Rafael van der Vaart ifølge det hollandske medie.

Bliver i FCM trods kritik

I alt har van der Vaart spillet 18 kampe og scoret to mål for FC Midtjylland siden sit skifte på en fri transfer fra den spanske klub Real Betis i august.

Det bliver også til flere kampe i den sorte trøje, men mest af alt, fordi den gravide kæreste Estavana Polman spiller håndbold i Team Esbjerg.

- Jeg møder op, så længe de (FCM, red.) betaler mig. Estavana har et år tilbage af sin kontrakt, og vi har det fint. Jeg bliver her et år mere, og derefter er det sandsynligt, at vi tager til Holland.

Rafael van der Vaart har inden FC Midtjylland og Real Betis optrådt for Ajax, Hamburger SV, Real Madrid og Tottenham samt det hollandske landshold.